google/wiki40b huggingface dataset:
הבנר בולטפלאג

היסטוריה

המועדון נוסד ב-4 באוקטובר 1904, ומשחקו הראשון נערך ב-23 במאי 1909 נגד TB טבורוירי והסתיים בתוצאה 2-2. הקבוצה לקחה חלק בליגה הראשונה של איי פארו, ישר לאחר הקמתה, בשנת 1942. בתחילה, הקבוצה לא הרשימה, אך בהמשך השתפרה ואפילו סיימה כסגנית בעונות 1948/1949, 1949/1950, 1953/1954 ו-1955/1954. הופיעה לראשונה במפעל אירופי בעונת 1993/1994, בגביע אירופה למחזיקות גביע, כאשר הייתה זו התקופה בה החלו קבוצות מאיי פארו להשתתף בתחרויות אירופיות שכן לפני כן לא הורשו לעשות כן. באותה עונה, בשלב המוקדם של המפעל, פגשה הקבוצה בקבוצת RAF ילגאבה מלטביה ועברה אותה כאשר בסיבוב הראשון היא פוגשת בקבוצת אוניברסיטת קראיובה מרומניה לה הפסידה והודחה מהמפעל. בעונה שלאחר מכן, עונת 1994/95 שיחקה הקבוצה בגביע אופ"א, אז פגשה בסיבוב המוקדם בקבוצת מאת'רוול מסקוטלנד והפסידה לה וכן הודחה מהמפעל. הקבוצה המשיכה לנסות את מזלה במפעלים האירופיים בגביע האינטרטוטו בעונת 1995, אז שיחקה בבית המוקדם נגד קבוצות אראו משווייץ, גרמינל בירשחוט מבלגיה, טרומסה IL מנורווגיה ואוניברסיטת קלוז'-נאפוקה מרומניה. הקבוצה סיימה בתיקו עם הקבוצות מרומניה ובלגיה והפסידה לאראו (6-1) ולטרומסו (10-0). ההפסד לטרומסו הוא ההפסד האירופי הגדול ביותר של הקבוצה בכל הזמנים עד ימינו אנו. בשל תוצאות אלו הודחה הקבוצה מהמפעל בשלב זה.
הקבוצה חזרה לגביע המחזיקות בעונת 1996/1997, אז הוגרלה בשלב המוקדם נגד קבוצת דינמו בתומי מגאורגיה והפסידה לה והודחה מהמפעל. בעונה שלאחר מכן, עונת 1997/1998, חזרה הקבוצה לגביע המחזיקות אז הוגרלה בשלב המוקדם נגד קבוצת אפואל ניקוסיה מקפריסין והפסידה לה והודחה מהמפעל. בעונת 1998/1999 הוגרלה הקבוצה בשלב המוקדם של גביע אופ"א מול קבוצת וואאסן פאולוסאורה מפינלנד וניצחה במשחק אחד והפסידה בשני ולכן הודחה מהמפעל בשל הפרש שערים. בעונת שלאחר מכן, עונת 1999/2000 שיחקה הקבוצה במוקדמות ליגת האלופות אך הפסידה בשלב המוקדם הראשון מול פ.צ. האקה מפינלנד. הקבוצה שיחקה בגביע האינטרטוטו בשנת 2000 בשלב הראשון מול קבוצת אוטו-טריידר טטבאניה מהונגריה והפסידה לה.
בעונת 2001/2002 שיחקה הקבוצה בגביע אופ"א והוגרלה בסיבוב המוקדם מול גראזר AK מאוסטריה אך הפסידה לה והודחה מהמפעל. הקבוצה חזרה לזירה האירופית בעונת 2003/2004, אז הוגרלה בשלב המוקדם של ליגת האלופות מול קבוצת FBK קאונאס מליטא והפסידה לה. בעונת 2004/2005 חזרה הקבוצה למוקדמות ליגת האלופות והוגרלה בסיבוב המוקדם נגד קבוצת ו.י.ט. גאורגיה טביליסי מגאורגיה אך הפסידה לה בסיכום המשחקים. הקבוצה חזרה למוקדמות ליגת האלופות גם בעונת 2005/2006 ואז הוגרלה שנית מול FBK קאונאס מליטא אך הפסידה לה גם הפעם. בשנת 2006 הגיעה הקבוצה לגביע האינטרטוטו ושיחקה בסיבוב הראשון מול קבוצת דינאבורג מלטביה אך הפסידה לה בסיכום שני המשחקים. בעונת 2013/2012 סיימה את הליגה במקום השלישי והעפילה למוקדמות ליגת האלופות בעונת 2013/2014. בסיבוב המוקדמות הראשון הפסידה לקבוצת איי. בי. וי. והודחה מהטורניר. בנוסף, בעונה זו זכתה הקבוצה באליפות נוספת. במוקדמות ליגת האלופות בעונת 2014/2015 הקבוצה העפילה לראשונה בתולדותיה לסיבוב השני לאחר שגברה בסיבוב הראשון על לינקולן רד אימפס מגיברלטר. אולם, בסיבוב השני היא הודחה לאחר שהפסידה לפרטיזן בלגרד הסרבית.
דון ביוז

קריירת משחק

ביוז נולד בעיר הנטינגטון שבדרום אינדיאנה, וגדל בהולנד הסמוכה. בשנת 1968 החל ללמוד באוניברסיטת אוונסוויל אשר באוונסוויל, וב-3 עונותיו בקבוצת הכדורסל שלה קלע 17.0 נקודות בממוצע למשחק.
בדראפט ה-NBA‏ 1972 נבחר ביוז על ידי פיניקס סאנס בבחירה ה-34, אך בחר לשחק עבור אינדיאנה פייסרס מליגת ה-ABA. בעונת הרוקי שלו זכה עם אינדיאנה באליפות ה-ABA השנייה שלה ברציפות והשלישית בסך הכול, כמחליפו מהספסל של הרכז פרדי לואיס. בשנים הבאות היה אחד השחקנים הבולטים בקבוצה, לצד ג'ורג' מקגיניס, מל דניאלס ובילי נייט, וסייע לה להעפיל לגמר ה-ABA בפלייאוף 1975. בעונת 1975/1976 הוביל את כל שחקני הליגה בממוצעי אסיסטים (8.2) וחטיפות (4.1) למשחק, קלע שיא קריירה של 12.5 נקודות למשחק ונבחר לחמישייה השנייה של העונה. בעונה העוקבת עברו הפייסרס לשחק בליגת ה-NBA, ובעונתו הראשונה בה היה "מלך האסיסטים" (עם 8.5 למשחק) ו"מלך החטיפות" (3.5 למשחק). על אף שקלע 8.0 נקודות למשחק בלבד, נבחר ביוז באותה עונה להשתתף במשחק האולסטאר של ה-NBA. בתקופתו עם הפייסרס נבחר ארבע פעמים לחמישיית ההגנה של העונה – שלוש פעמים ב-ABA ופעם אחת ב-NBA.
בקיץ 1977 הועבר בטרייד לפיניקס סאנס, במדיה שיחק ב-3 העונות הבאות. בפיניקס השלים ביוז חמישייה פותחת חזקה לצד פול וסטפאל, וולטר דייוויס, טראק רובינסון ואלבן אדמס, אשר בעונת 1978/1979 הוליכה את הקבוצה עד לגמר האזור המערבי. בכל שלוש עונותיו עם הסאנס נבחר ביוז לחמישיית ההגנה של העונה, ורשם ממוצעים של 8.0 נקודות ו-4.4 אסיסטים למשחק.
בעונת 1980/1981 חזר לשחק עבור הפייסרס, ועד לסיום הקריירה בשנת 1985 שיחק גם במדי פורטלנד טרייל בלייזרס וקנזס סיטי קינגס.
נונאטאקי ניומן

גילוי הנונאטאקים

הנונאטאקים התגלו בתצלומי אוויר שצולמו על ידי משלחת החקר האנטארקטית הלאומית של אוסטרליה, בשנת 1956 ובשנת 1960.

מקור השם

הנונאטאקים נקראים על שמו של א. ג'י. ניומן (A.J. Newman), מכונאי דיזל בכיר בתחנת מוסון בשנת 1961.

לקריאה נוספת

• Darcy Broughton, The potential for mineral exploration and extraction in Antarctica, P 6
קרחון הוריהאן

מקור השם

שמו של הקרחון ניתן לו על ידי הוועדה המייעצת לשמות אנטארקטיים.
הקרחון נקרא על שמו של קפטן ג'וזף ג'י. הוריהאן (Joseph J. Hourihan) מצי ארצות הברית, שהיה רב החובל של ספינת צי ארצות הברית מריק ((USS Merrick (AKA-97), ספינת מטען של צי ארצות הברית במהלך מבצע קפיצה לגובה, שנערך בין השנים 1947–1946, בפיקודו של האדמירל ריצ'רד בירד.
מברק הפלה

מברק הֶפְלֶה (בגרמנית: Höfle-Telegramm) הוא מסמך נאצי סודי שיורט על ידי המודיעין הבריטי בראשית שנת 1943, והמצוי כיום בארכיון שבקיו (Kew) באנגליה. בשנת 2000 הורד סיווג המסמך והתאפשר פרסומו לציבור.
המסמך מורכב משתי הודעות: האחת לאדולף אייכמן בברלין, והאחרת להיים בקרקוב. המסמך נשלח ב-11 בינואר 1943 על ידי הרמן הֶפְלֶה (Hermann Höfle), קצין אס אס שמונה על ידי אודילו גלובוצניק לראש המטה המיוחד של "מבצע ריינהרד" במחוז לובלין. המסמך מעיד על הגעה של יהודים למחנות ההשמדה בשבועיים שקדמו למשלוח המברק ובמשך השנה הקשורים במבצע ריינהרד לחיסול יהדות פולין.

חשיבות המסמך

לפי פרסום של שני חוקרי שואה, "נראה שמנתחי מודיעין בריטיים שפענחו את ההודעה החמיצו את חשיבותה בזמן המלחמה. אין ספק שהדבר קרה משום שההודעה עצמה כללה רק אותיות מזהות (ולא שמות מלאים) עבור מחנות הריכוז. לאחר האותיות הופיעו מספרים. הרמז היחיד היה אזכורו של מבצע ריינהרד, שמשמעותו הייתה חיסול יהדות פולין. אולם סביר שמפענחי האניגמה בבלצ'לי פארק לא הכירו את הנושא באותה תקופה".
מסמך זה הוא השני שפירט את מספר הנרצחים במבצע ריינהרד (המסמך האחר הוא מסמך קורהר, המשתמש במספרים ממברק זה).
מלבד אזכור של מספרים עבור שנת 1942, המברק מעיד גם שמחנה הריכוז מיידנק היה חלק מ"מבצע ריינהרד", עובדה שלא נודעה להיסטוריונים קודם לכן.
נחשון (חברת דיג)

נחשון הייתה חברת ספנות ארצישראלית שנוסדה בשנת 1936 ביוזמת דוד רמז על ידי ההסתדרות הכללית בסיועם של ידידי ההסתדרות בארצות הברית.
החברה, שהייתה בבעלותה המלאה של ההסתדרות, הוקמה למטרת קידום הימאות בארץ ישראל. בשיאה היו בבעלות החברה 11 ספינות והיא נוהלה על ידי הגברת גוסטה שטרומפף-רכב.
נחשון, כזרוע ביצועית-ימית של ההסתדרות, הייתה שותפה בבניית נמל תל אביב, ייסוד קואופרטיב "העוגן" בנמל חיפה וחברת "הפריקה" בנמל תל אביב. ב-1945 הייתה נחשון אחד משלושת הגופים שהקימו את צים ותרמה לה את אניית הנוסעים "קדמה". בשנות ה-50, אחרי רכישת מפעל שימורי הדגים יונה בטירת כרמל שינתה החברה את שמה ליונה ובשנת 1969 נסגרה עקב קשיים כלכליים ואניותיה נמכרו לחברת הספנות 'אטלנטיק'.

היסטוריה

החברה החלה לפעול עם ספינת דיוג אחת. ביוני 1937 נכנסה לשירות ספינת דיוג שנייה בשם סנפיר, וספינת משא בשם רחף.
אלאדין (סדרת טלוויזיה)

עלילה

עלילת הסדרה מתרחשת לאחר אירועי הסרט "שובו של ג'אפר", וכל פרק בה מספר על הרפתקאה אחרת של אלאדין, יסמין, ג'יני, אבו, יאגו והמרבד.

גרסת הווידאו

מספר פרקים מהסדרה יצאו בגרסת הווידאו. הסדרה שיצאה בגרסת הווידאו התפצלה לשתי סדרות שונות: האחת נקראה "הרפתקאותיו של אלאדין בארצות ערב", והשנייה נקראה "סיפוריה הקסומים של יסמין".
להלן הפרקים שיצאו בגרסת הווידאו:

אהבה בשדון הראשון

"אהבה בשדון הראשון" הוא הפרק היחיד בסדרה שיצא בגרסת ה-DVD מבלי לצאת גם בגרסת הווידאו.

עלילת הפרק

פרק זה לוקה בחסר. אנא תרמו לוויקיפדיה והשלימו אותו.

"הרקולס והלילה הערבי" ו"יותר מנסיכת טווס"

"הרקולס והלילה הערבי" ו-"יותר מנסיכת טווס" הם שני פרקים של דיסני שבהם מופיעים דמויות מאלאדין, אך למרות זאת הם לא שודרו כחלק מהסדרה של אלאדין. "הרקולס והלילה הערבי" שודר כחלק מהסדרה של דיסני "הרקולס", ו-"יותר מנסיכת טווס" יצא בתקליטור של DVD יחד עם הפרק "מפתחות לממלכה" שבו מסופר על הנסיכה אורורה מהסרט של דיסני "היפהפייה הנרדמת".

יותר מנסיכת טווס

"יותר מנסיכת טווס" הוא פרק שמופיע בסרט "הנסיכות של דיסני - סיפורים מכושפים" שיצא ב-4 בספטמבר 2007. הסרט חולק לשני פרקים שכל אחד מהם עסק בנסיכה אחרת: הפרק הראשון נקרא "מפתחות לממלכה" וסיפר על הנסיכה אורורה מהסרט "היפהפייה הנרדמת", והפרק השני נקרא "יותר מנסיכת טווס" וסיפר על יסמין. עלילת פרק זה מתרחשת לאחר סדרת הטלוויזיה אבל לפני הסרט "אלאדין ומלך הגנבים".

עלילת הפרק

פרק זה לוקה בחסר. אנא תרמו לוויקיפדיה והשלימו אותו.
ויקטור פון שויכנשטיל

תחילת דרכו

שויכנשטיל נולד ב-10 במאי 1857 בעיר ויטקוביץ שהשתייכה אז לאימפריה האוסטרית. כיום נמצאת העיר בתחומי צ'כיה המודרנית. הוא למד בקורס לקצינים, ובשנת 1874 התגייס לצבא בדרגת לויטננט. הוא הועלה לדרגת אובר-לויטננט, ולמד באקדמיה הצבאית בווינה. לאחר סיום לימודיו בשנת 1886, מילא במטכ"ל האוסטרו-הונגרי תפקידי פיקוד ומטה. בשנת 1903 קיבל פיקוד על הרגימנט ה-30, ובשנת 1907 קודם לדרגת גנרל מיור וקיבל פיקוד על בריגדת החי"ר ה-69. בשנת 1908 קיבל פיקוד על הדיוויזיה ההררית ה-8, ובשנת 1910 על דיוויזיית החי"ר ה-10. בשנת 1911 הועלה לדרגת פלדמרשל-לוטננט ובשנת 1912 קיבל פיקוד על דיוויזיית החי"ר ה-9.

אחריתו

לאחר פרישתו חי שויכנשטיל בווינה עד מותו ב-17 באפריל 1938.
סלאוויטא

יהודי סלאוויטא

בעיירה חיו יהודים מתחילת המאה ה-18, ובשנת 1765 נרשמו בסלאוויטה 246 יהודים משלמי מס גולגולת. העיירה נתפרסמה בקרב היהודים בשל דפוס סלאוויטא העברי, שנוסד (בשנת 1792) ונוהל בידי הרב משה שפירא, בנו של רבי פנחס מקוריץ ובניו.
ב-1847 נמנו בסלאוויטה 1,658 יהודים, וב-1897 נמנו בה 4,900 יהודים, שהיוו 57% מכלל תושבי היישוב. בשנת 1926, עת ישבו בעיירה כ-4,700 יהודים (45% מכלל התושבים), חיסלו הסובייטים את מוסדות הקהילה.

בשואה

העיירה נכבשה בידי הגרמנים בתחילת יולי 1941. כעבור כחודש רצחו שוטרים גרמנים 322 מיהודי העיירה, וב-30 באוגוסט 1941 רצחו בה כ-1,000 יהודים נוספים.
בינואר 1942 רוכזו יהודי העיירה הנותרים ויהודים נוספים מהסביבה בגטו שהוקם ביישוב, בו חויבו בענידת סרט זרוע ובביצוע עבודות כפייה. בשל הרעב, הצפיפות והמחלות בגטו, מתו רבים מיושביו.
ב-26 ביוני 1942 נערכה בגטו אקציה המונית, בה נורו למוות בסמוך לעיירה כ-5,000 יהודים. יתר היהודים בעלי המקצוע שהושארו בגטו נרצחו ב-10 בספטמבר 1942.
בסמוך לעיירה הוקם בעת הכיבוש הגרמני מחנה עבודה, אליו הועברו יהודי אניפולי וסביבתה. רוב היהודים הללו נרצחו בשואה בשלבים שונים.
לאחר השואה שימש כרב ליהודים המעטים ששבו לעיירה רבי יצחק גדליה ליברזון, מצאצאי רב ליבר מברדיצ'ב. הוא שימש כרב, שוחט ומוהל לכל יישובי הסביבה. לאחר פטירתו בשנת 1982, עמדו בנותיו בראשות הקהילה.
מסכת חגיגה

מַסֶּכֶת חֲגִיגָה היא המסכת האחרונה בסדר מועד ובה שלושה פרקים. הנושא העיקרי במסכת הוא קורבן החגיגה אותו מקריבים בשלוש הרגלים (פסח, שבועות וסוכות) ומכאן שמה.
חלקה הראשון של המסכת עוסק בדינים המיוחדים למצוות הראייה בזמן העלייה לרגל לבית המקדש, והקורבנות שחייב כל יחיד להביא בעלייתו לרגל: עולת ראייה, שלמי חגיגה ושלמי שמחה. נושא חלקה השני של המסכת הוא דיני טומאה וטהרה (הואיל ועל-פי התורה יש להיטהר בשלוש הרגלים לצורך הבאת הקרבנות).
הפרק השני בתלמוד הבבלי על המסכת כולל מדרשים רבים בענייני בריאת העולם, מעשה מרכבה ושבעת הרקיעים.
בתלמוד בבלי יש למסכת זו 26 דפים. היות שהתלמוד שבמסכת זו הוא קצר וקל יחסית – אך מצד שני גם לא הקצר ביותר – רבים נוהגים (בעיקר חרדים) ללמוד את רובו לפני בר המצווה שלהם ולסיים אותו בבר מצווה, ואז לחגוג במהלך בר המצווה את חגיגת סיום המסכת.]

מיקומה של המסכת בסדר מועד

לפי הקדמתו של הרמב"ם למשנה, לאחר שהסתיים הדיון במועדים, חובותיהם וכל העניינים הקשורים להם הגיע תור מסכת חגיגה שענינה המרכזי הוא חובת העלייה לרגל בשלושת הרגלים. והטעם שמסכת זו סודרה אחרונה בסדר מועד הוא מכיוון שמצוות עלייה לרגל היא מצווה המוטלת על הזכרים בלבד, כמו שכתוב בתורה "שָׁלֹשׁ פְּעָמִים בַּשָּׁנָה יֵרָאֶה כָּל זְכוּרְךָ אֶל פְּנֵי הָאָדֹן ה'" וחז"ל דרשו את המילה זְכוּרְךָ במובן של זכר - גבר.

לקריאה נוספת

אביה הכהן, לפני ה' יראה: עיונים במסכת חגיגה, הוצאת משלבים, תשע"ד.
באניק אוסטרבה

שחקני עבר

אבז'ן האדמצ'יק, רוטיסלאב וויאצ'ק, וורנר ליקה, ליבור ראדימץ, ואצלב דאנק, לודק מיקלושקו, תומאס פוספיחל, מילאן בארוש, תומאש גאלאשק, תומאס רפקה, מארק יאנקולובסקי, יז'י קריצ'אק, פראניצק שומקר, מירוסלב ויצ'ק, פטר סאמק, מיכל פאפאדופולוס.
עדי בירן

עדי בירן (נולד ב-28 באפריל 1943) הוא מהנדס אווירונאוטיקה ישראלי, היזם של חברת פרטנר תקשורת בע"מ, לשעבר ראש מערך הפיתוח של חיל האוויר בדרגת אלוף-משנה ומנכ"ל אפרת טכנולוגיה עתידית.

ביוגרפיה

סיים בהצטיינות תואר ראשון בהנדסה אווירונאוטית בטכניון.
שירת בחיל האוויר, שימש מפקדה הראשון של יחידת ממד"ס (מערכות מבצעיות הנדסיות) בשנים 1975 - 1976 ובתפקידו האחרון, בשנים 1981–1985, היה רמ"ח פיתוח בדרגת אלוף-משנה. הוביל פרויקטים רחבי היקף בתחומי תקשורת, חימוש, מערכות אלקטרוניות ותוכנה.
בשנת 1986 השתחרר מצה"ל ומונה למנכ"ל חברת אפרת טכנולוגיה עתידית (כיום קומברס), תפקיד בו כיהן עד 1990. בשנת 1992 חבר לחברת אלביט מערכות, ומונה למנהל פיתוח עסקי בתחומי התקשורת. ניהל מטעם אלביט, יחד עם דני רוזן ועמי גלעד, קבוצה שהתמודדה במכרז למפעיל סלולרי שני בישראל, ובו זכתה קבוצה אחרת, שהקימה את חברת סלקום. באוקטובר 1997 הקים עם אלביט את פרטנר תקשורת, שימש סמנכ"ל הנדסה והוביל את הקבוצה ב-1998 לזכייה במכרז למפעיל סלולרי שלישי בישראל. באפריל 1998 מונה לסמנכ"ל פיתוח עסקי, רגולציה וקשרי הממשל בחברה החדשה. בתפקידו זה התנגד ליוזמת משרד התמ"ת להפחתת דמי הקישוריות בין חברות הטלפון. במקביל לתפקידו בפרטנר המשיך לעבוד באלביט מערכות עד 2003. בשנת 2007 פרש מפרטנר.
שימש דירקטור בחברות קומברס, פרטנר ו-Buy2 Networks (בעבר נטקס) בשנים 2012 עד 2015.
נשוי למדענית ד"ר תלמה איזק-בירן ולהם בן.
הפיגוע בקפה אפרופו

הפיגוע

ביום שישי, ערב חג הפורים, בסביבות השעה 13:40, פוצץ מחבל מתאבד מטען שהוסווה בתיק יד בפתח בית הקפה "אפרופו" בבניין בית חנה שבקרן שדרות בן-גוריון ורחוב אד"ם הכהן בתל אביב. מעוצמת הפיצוץ נהרגו שלוש נשים צעירות בראשית שנות ה-30 לחייהן, אחת מהן בחודש השלישי להריונה.
הפיגוע נחרת בזיכרון הקולקטיבי הישראלי, בין השאר, בעקבות תמונותיה של שני וינטר, בתה התינוקת בת ששת החודשים של ענת רוזן-וינטר לבושת שרידי תחפושת ליצן ונישאת בידי השוטרת ציונה בושרי. שני נפצעה בפיגוע אולם חייה ניצלו בזכות אמה, שבלמה בגופה את הדף הפיצוץ ואשר זהותה לא הייתה ברורה זמן מה לאחר האירוע.
בעקבות הפיגוע זיהה אמ"ן לראשונה מידע שקשר בבירור את יאסר ערפאת לפיגוע כמי שמעודד ויוזם פיגועי טרור בלב מדינת ישראל על מנת לקדם את המשא ומתן על הפעימה השלישית (שלב ההסכמים על הסדר הקבע), שעלה על שרטון.
כשמונה שנים לאחר הפיגוע, באוקטובר 2005, נלכד המחבל אבראהים ע'נימאת, מראשי "חוליית צוריף" של החמאס, שהייתה אחראית לפיגוע, כמו גם לפיגועים נוספים.
בסמוך למקום הפיגוע, במרכז השדרה, הוצבה אנדרטה של האמן אליעזר ויסהוף, המתארת שלושה ורדים גדועים.
יחסי וייטנאם–צ'כיה

היסטוריה

היחסים הדיפלומטיים שבין צ'כוסלובקיה לבין וייטנאם כוננו ב-2 בפברואר 1950. 
יחסים דיפלומטיים עם צ'כיה העצמאית כוננו באופן אוטומטי עם עצמאותה של צ'כיה מכיוון שממשלת וייטנאם רואה בממשלת צ'כיה כממשיכת דרכה הישירה של ממשלת צ'כוסלובקיה.

סחר וכלכלה

בעשור השני של המאה ה-21, צ'כיה ווייטנאם מתנהגות באופן אסטרטגי בנוגע ליחסיהן הכלכליים. מטרתן היא לעבור את רף מיליארד הדולרים בשנה בסחר מקיף ונקי בעתיד הקרוב. בשנת 2005 הייבוא הצ'כי מוייטנאם כלל פירות ים, תוצרת חקלאית כגון: קפה, תה ופלפל. הייבוא הוייטנאמי מצ'כיה באותה השנה כלל מוצרי תעשייה וציוד פטרוכימי.

הגירה מווייטנאם לצ'כיה

המיעוט הווייטנאמי בצ'כיה  הוא המיעוט השלישי בגודלו בצ'כיה (אחרי הסלובקים והאוקראינים), והוא מונה כ-83,000 נפש. זוהי הקהילה הווייטנאמית השלישית בגודלה באירופה (אחרי צרפת וגרמניה). הגירה זו החלה בזמן המשטר הקומוניסטי בצ'כוסלובקיה והואצה לאחר נפילתו.
תנועת עוז

תנועת הילדים עוז הוקמה בשנת 1989 על ידי יוסף (יוסק'ה) שפירא במטרה ליצור חינוך חברתי ערכי משמעותי דרך החינוך הלא פורמלי כהשלמה לחינוך הילדים בבתי הספר.
התנועה יוצרת מענה חברתי, ערכי ותרבותי על ידי פעולות שבועיות, סדנאות חינוכיות, טיולים וסיורי חוויה לאומי ויהודי, סמינריונים וחידונים שיש במהלך השנה לכלל הסניפים.
התנועה חברה במועצת ארגוני הילדים והנוער משרד החינוך
- שמות השבטים ניתנו על פי המשולש - תורת ישראל (שבט אורה, כתה א'), ארץ ישראל (שבט חמדה, כתה ב') ועם ישראל (שבט עמישב, כתה ג') שמודגש גם בציור סמל התנועה - לוחות הברית עם דגל ישראל והפסוק מתהילים פרק ח' "מפי עוללים ויונקים יסדת עוז".
בתחילת כתה ד' ממשיכים הילדים לאחת מתנועות הנוער הציוניות-דתיות בני עקיבא, אריאל או עזרא (שמתחילה את פעילותה כבר בכתה ג').
התנועה קמה בשנת ה'תשמ"ט (1989) על ידי יוסף שפירא, שר ומזכ"ל תנועת בני עקיבא לשעבר, כתנועה שפועלת בבתי-ספר בשכונות מצוקה. בשנים האחרונות הוקמו סניפי אחר הצהריים שפועלים כמו כל תנועת נוער - פעולת אמצע שבוע ופעולה בשבת. מתכונת זו הופעלה בתחילה במחוזות יו"ש ומרכז ולאחר מכן גם במחוז צפון ובמחוז דרום (קודם לכן הופעלו הסניפים על ידי בנות שירות לאומי בבתי ספר, תוך השתלבות במערכת השעות של בית הספר).
בסוף 2007 נסגרה התנועה בשל גרעונות כספיים. התנועה השתקמה ופעלה תחת התנועות בני עקיבא ועזרא.
בשנת 2014 חזרה תנועת עוז לפעילות עצמאית וכיום היא פועלת תחת משרד החינוך כחלק מארגוני הילדים והנוער.

מדריכי התנועה והקומונרים

מדריכי התנועה הם לשנה אחת, החניכים הנמצאים בתנועות הנוער בני עקיבא {רוב הפעמים} או עזרא שבכיתה ט' רשאים להיכנס להדרכה {לא בכל מקום יש סניף עוז} רוב הפעמים הקומונרים הם אחד מהמדריכים של החניכים בתנועת נוער.

חזון התנועה

הצמחת תשתית חינוכית ליצירת חברה יהודית - ציונית - יוצרת, בגיל הצעיר, התם.

המנון התנועה

"עוז עוז

זוהי התנועה

תנועת הילדים האהובה

עוז עוז

זוהי הסיסמה

כוח וגבורה אצלה נמצא

הדגל שלנו גבוה מתנוסס

עליו חרוטים כל שורשי העץ

עם ישראל, תורת ישראל

יחד כאן בארץ ישראל

את כל השלושה נכבד ונאהב

באורה, בחמדה ובעמישב

נגדל ונפרח

עם שורשים עמוקים

נצמיח פירות טובים ומתוקים

נישא תפילה ליושב במרום (*2)

ה' עוז לעמו יתן

ה' יברך את עמו בשלום!"
את ההמנון שרים במקור צוות הווי של בנ"ע, ואליו מלוות תנועות ידיים.
יהלי סער

ביוגרפיה

סער נולד וגדל בתל אביב, הוריו הם איש הפרסום יוני סער (בעלי "פרומרקט" - חברת פרסום וקידום מכירות) והסופרת והעיתונאית רחל טלשיר.
בשנת 2003 הצטרף סער לתיאטרון בית ליסין והחל לשחק במחזה מירל'ה אפרת בכיכובה של יונה אליאן.
בשנת 2005 הצטרף סער לערוץ הילדים והחל לשחק בקומדיית המצבים זום זום, הסדרה המשיכה לצלם עד סוף 2006. עם תום הצילומים החל סער לעבוד ככתב מדור במה של עיתון Time Out תל אביב ולאחר מכן המשיך בעולם העיתונות ככתב ועורך בעיתון ״במחנה״. עם שחרורו מצה״ל עבד כדובר במטהו של חבר הכנסת ויושב ראש מפלגת העבודה יצחק הרצוג.
בשנת 2011 חזר סער לעולם המשחק והצטרף לצוות השחקנים של סדרת הטלוויזיה אליפים, שם צילם כ-120 פרקים. הסדרה זכתה להצלחה רבה ובין השאר קיבלה את פרס האקדמיה הישראלית לטלוויזיה במסגרת תוכנית ילדים ונוער, ואת פרס טקס נבחרי הילדים כסדרת השנה לשנת 2011. סער היה מועמד לפרס הטלוויזיה בשנת 2012 בקטגוריית שחקן בסדרת דרמה/ מיני סדרה/ סדרת ילדים ונוער.
בשנת 2012 עזב את ישראל לארצות הברית לצורך לימודים באוניברסיטת קולומביה, שם למד לתואר ראשון בשיווק ומדעי המוח. לאחר שנה בלימודים הקים סער ארגון חינוכי ללא מטרות רווח בשם Raising The Bar .Raising The Bar הציע גישה חינם לתכנים ומרצים של אוניברסיטת קולומביה וכעבור שנה של פעילות הצטרפו לארגון גם אוניברסיטת קולומביה, אוניברסיטת ניו יורק ואוניברסיטת קורנל. הארגון מדווח על כ-300 מתנדבים בסניפים בניו יורק, סן פרנסיסקו, לונדון, הונג קונג, סידני ועוד.
בשנת 2014 הקים סער את Tailor Brands, ביחד עם תום להט ונדב שץ, שירות מיתוג אלגוריתמי. בספטמבר 2014 השיקה החברה את השירות הראשון שלה, המספק עיצוב לוגו אוטומטי באמצעות טכנולוגיית למידת מכונה, בתחרות הסטארט אפים השנתית של מגזין Techcrunch. מאז גייסה החברה מעל ל-74 מיליון שקלים והשיקה שירותי עיצוב אוטומטיים נוספים. החברה פרסמה כי יש לה מעל לחמישה מיליון לקוחות ברחבי העולם וכי היא מחזיקה משרדים בניו יורק ובתל אביב.
בשנת 2018 נבחר סער על ידי המגזין "פורבס ישראל" לאחד מ-30 הצעירים המבטיחים בישראל.
פרדוקס החיסכון

פרדוקס החיסכון הוא השם שניתן על ידי חסידי האסכולה הקיינסיאנית בכלכלה למצב שבו גידול בשיעור החיסכון מביא לירידה בייצור ובתעסוקה, ובכך לירידה בהיקף החיסכון במשק. הפרדוקס טוען כי בתנאים מסוימים, כאשר שיעור החיסכון הממוצע במשק עולה, קטן סכום הכסף המיועד לצריכה, והביקוש למוצרים בני קיימה יורד מתוך שאיפה של משקי הבית לצבור נכסים נזילים. דבר זה מוביל לירדה בייצור לצריכה ובתעסוקה הקשורה בייצור מוצרי צריכה, המובילה לירידה נוספת בהוצאות לצריכה בגלל פיטורי אותם עובדים שהועסקו בייצור לצריכה, ובסופו של דבר לירידה בתוצר. התוצאה הסופית של רצונם של משקי הבית לחסוך יותר היא שסך החיסכון יירד. 
"פרדוקס החיסכון" מובא פעמים רבות כדוגמה לכשל ההרכבה, שבו הכשל טמון בהנחה שישנה חפיפה בין מה שטוב לפרט לבין מה שטוב לכלל, בעוד שלפי הפרדוקס חיסכון של הפרט הוא פעולה חיובית, אך חיסכון של כל האזרחים בו זמנית הוא בעל השפעות שליליות. 
פרדוקס החיסכון מתייחס לזמן הקצר בלבד ולנסיבות מיוחדות, כמו למשל בתקופות של אבטלה כבדה.
פרדוקס החיסכון, כפי שהוצע על ידי כלכלנים קיינסאנים עומד בסתירה חלקית למסקנות המודל הנאו-קלאסי בכלכלה, והוא מבטא מסקנות מרחיקות לכת אליהם הגיעו כלכלנים קיינסאנים, כמו למשל שעידוד צריכה יכול להגדיל את התוצר וסך החיסכון. 
בדוגמה הפוכה לפרדוקס החיסכון המיוחסת לקיינס והנועדה להמחיש את חוסר האינטואטיביות של המודל הקיינסאני, נטען כניסוי מחשבתי שבתנאי אבטלה עמוקה אילו המדינה הייתה שוכרת מובטלים לחפור בורות ואז שוכרת אחרים למלא את הבורות חזרה, היה הדבר מגדיל את התוצר, הצריכה והחיסכון של המשק ומפחית את האבטלה גם מעבר לאלו שהועסקו באופן ישיר. 
הערה: "פרדוקס החסכון" לא הופיע ב"תאוריה כללית של תעסוקה ריבית וכסף" של קיינס אלא פותח אחרי כן. קיינס עצמו תמך בהשערת ה"קפאון הסקולרי", שלפיו בגלל גידול יתר כלכלי בעבר גרם לעודף כרוני ביחס של החסכון המתוכנן במצב של תעסוקה מלאה בהשוואה להשקעה בתעסוקה מלאה. ההשערה הזו נסתרה בעקבות ההתרחבות הכלכלית אחרי מלחמת העולם השנייה ונזנחה על ידי הקיינסיאנים.
Age of Mythology

תרבויות

במשחק ניתן לשחק ב5 תרבויות שונות 
הערה: בסוגריים רשום היצור אותו יכול האל לזמן

אטלנטיס

ההרחבה הראשונה למשחק ובה נוספו טיטאנים למשחק בנוסף לתרבות אטלנטיס.
1.קרונוס
2.אורנוס
3.גאיה
4.פרומתיוס  (פרומתיאן)
5.לטו (אוטומאטון)
6.אוקיינוס
7.היפריון
8.רהייה
9.ת'יה
10.הליוס
11.אטלס
12.הקטה
Rodeo

רקע וכתיבה

השיר נכתב על ידי ליל נאס X, קארדי בי, דייוויד ביראל, דנזל בטיסט, רוי לנזו וראס צ'ל. השיר הוא שיר בסגנון ההיפ הופ, אשר מאפיין שירים נוספים מתוך מיני-האלבום. בנוסף לכך, עלה השיר לרשת הזרמת המדיה ספוטיפיי.
האודיו של השיר אשר עלה לערוץ היוטיוב של ליל נאס X זכה להצלחה רבה כאשר צבר למעלה מ-16 מיליון צפיות.
כביש 505

היסטוריה

סלילת הכביש החלה בשנת 1975, במטרה לחבר את יישובי בקעת הירדן למרכז הארץ בנתיב ישיר ולא דרך כביש הבקעה. בשלב הראשון נסלל מעקף לתוואי הקיים שעבר בכפרים הערביים באזור הכפר מסחה (שליד אלקנה):‬ בידיא, כיפל חארת', וחארס. אחר כך נסלל קטע נוסף באורך של ‭ 6.5‬ ק"מ עד צומת תפוח.  בשנת 1980, החלה סלילת הקטע שבין צומת תפוח לצומת פצאל.
התוואי הישן של הכביש בחלקו המערבי נסלל ללא שיקולי בטיחות מינימליים כשהוא כולל קטעים עם שיפוע של 15%, בפיתולים בעלי רדיוס קטן. בעקבות תאונה קטלנית בכביש נקבע שלא ניתן לשפר את בטיחות הכביש בתוואי הישן והוחלט לסלול את הכביש בתוואי חדש במימון משותף של צה"ל ומשרד השיכון. אולם התקדמות הסלילה הייתה איטית ורק לאחר תאונה קטלנית נוספת בה התהפכה טיולית חיילים שאירעה במאי 1986, הבטיח שר הביטחון, יצחק רבין, שהכביש יושלם מתקציב פיתוח הדרכים של משרד הביטחון.
עד שנות ה-90 נחשב רק כביש 505 ל"כביש חוצה שומרון". כביש 5, שטרם הוקם ושודרג לכביש מהיר, היה כביש דו-מסלולי שהגיע לצומת קסם (כיום מחלף קסם עם כביש 6 וכביש 444), ומשם המשיך ככביש דו-נתיבי משך 2 ק"מ עד לכניסה לכפר קאסם. בנקודה זו החל התוואי הישן של כביש 505 אשר חצה את כפר קאסם.
בשלב הראשון הוארך כביש 5 ונסלל לאורך 5 ק"מ נוספים ככביש עוקף כפר קאסם, אשר הסתיים במקום בו ניצב כיום מחלף שער שומרון ומחסום צה"ל. מנקודה זו מזרחה התוואי היחיד של כביש חוצה שומרון עבר בכביש 505. במשך שנות ה-90 המאוחרות ובמהלך העשור הראשון של המאה ה-21, המשיכה החברה הלאומית לדרכים לסלול את כביש 5 ככביש דו מסלולי בתוואי חדש מדרום לכביש 505 ולא בתוואי הישן של האחרון, כך ששני הכבישים מקבילים זה לזה לאורך קו אווירי של כ-14 ק"מ. מאז נובמבר 2008 מסתיים כביש 5 בצומת אריאל בה הוא נפגש עם כביש 505, ומנקודה זו ממשיך כביש 505 בלבד כ"כביש חוצה שומרון" עד סיומו במפגש עם כביש 90 בצומת פצאל בבקעת הירדן.
קטע באורך של כ-4.5 ק"מ בין אלקנה לקריית נטפים סגור לתנועת ישראלים. תוואי באורך 4 ק"מ, בין הצומת שמדרום למגדלים ועד צומת מעלה אפרים ("מחסום גיתית") הוא חלק מציר אלון.
ב-2010 החל תכנון של תוואי מסילת ברזל שיחבר את גוש דן עם בקעת הירדן.
יחסי סודאן–צ'ילה

היסטוריה

היחסים הדיפלומטיים הרשמיים שבין הרפובליקה של סודאן לבין הרפובליקה של צ'ילה הם יחסים דיפלומטיים שקטים - הם אינם מתוחים ומתקיימים במסגרתם שיתופי פעולה אחדים בלבד במסגרת ארגונים מולטילטרליים בהן חברות המדינות כגון האומות המאוחדות. היחסים הדיפלומטיים שבין סודאן לצ'ילה כוננו באופן רשמי ב-13 במרץ 1964.
אזרחי צ'ילה שרוצים להיכנס, לבקר ולשהות בסודאן נדרשים להנפיק אשרת כניסה על מנת לעשות כן. גם אזרחי סודאן שרוצים להיכנס, לבקר ולשהות בצ'ילה נדרשים להנפיק אשרת כניסה על מנת לעשות כן.
ברוך שמשון הגר

ביוגרפיה

נולד בארצות הברית לרבי מרדכי הגר מוויז'ניץ מונסי, ולסימא מירל, בת הרב יעקב יוסף טברסקי, האדמו"ר מסקווירא. בשנת ה'תשמ"ג נישא למרים, בתו של בן דודו רבי ישראל הגר, האדמו"ר הנוכחי מוויז'ניץ. לאחר נישואיו עבר להתגורר בקריית ויז'ניץ בישראל קרוב לחמיו. מספר שנים לאחר מכן מונה לרבם של חסידי אביו בבני ברק. בתחילת שנות ה'תש"ס פתח בית מדרש של החסידות בעיר בית שמש, ובהמשך העתיק את מקום מגוריו לשם. במקביל הגיע פעמים רבות לשבות בבני ברק. באלול תשע"ד פתח ישיבה קטנה בבית שמש.
דודו וסב אשתו הרב משה יהושע הגר מוויז'ניץ נהג להתכתב עמו בנושאים תורניים.
עם פטירת אביו בכ"ט באדר ה'תשע"ח, הוכתר לכהן כממלא מקום אביו בעיר בית שמש ולו מאות חסידים. לאחר התמנותו לאדמו"ר הצהיר כי הוא ממשיך במנהג אביו ומתנגד שיצלמו אותו.